钦定古今图书集成/明伦汇编/官常典/第524卷 > 苫彻拔都儿
## 钦定古今图书集成/明伦汇编/官常典/第524卷 > 苫彻拔都儿

按《元史》本传：“苫彻拔都儿，钦察人。初事太宗，掌牧马，
从攻凤翔，战潼关，皆有功。后从大将速不台攻汴京，
金人列木栅于河南，苫彻拔都儿率死士往拔之，赐
良马十匹。师还，金将高都尉率众邀于中路，苫彻拔
都儿迎击，斩其首以归，赐白金五十两，币四匹。从攻
蔡州，前锋荅荅儿与金将战，金将捽其须，苫彻拔都”
儿进斫金将，乃得脱。蔡州破，金守将佩虎符立城上，
苫彻拔都儿以铁椎击杀之，取虎符以献。帝嘉其能命从皇子攻枣阳。继从宗王口温不花攻光州，一日
五战，光州下，赐黄金五十两、白金酒器一事，马三十
匹。百户爱不怯赤自以临阵不勇，乞苫彻拔都儿自
代，遂陞百户。从攻滁州，与宋兵大战，至暮，宋兵败走
西山，苫彻拔都儿与千户忽孙追杀之。岁己未，世祖
伐宋，募能先绝江者，苫彻拔都儿首应命，率众逼南
岸。诏苫彻拔都儿与脱欢领兵百人，同宋使谕鄂州
使降。抵城下，鄂守将杀使者，以军来袭，苫彻拔都儿
与之遇，奋击大破之，复赐黄金五十两。中统三年，授
蔡州蒙古汉军万户。冬，宋人犯西平，苫彻拔都儿逐
北逾淮，获其生口甚众。至元二年秋，由安庆入庐州，
闻宋兵至，亟设伏于竹林，击杀之。四年秋九月，元帅
阿术军襄阳安阳滩，宋兵据渡口，苫彻拔都儿击破
其众。五年，从阿术围襄阳，击夺宋将夏贵米舟。阿术
入汉江，以其有战功，俾与扎剌儿引军南略，获八十
人。十年八月，略地淮东。十一年，遣招鄂州。十二年，遣
招滁州，诛王安抚，改武略将军、管军千户。五月，伏兵
大江北岸，击宋军，败走之。十三年，复略地淮东，获其
总管二人以献。迁滁州总管府达鲁花赤。宋都统姜
才率军取粮高邮，苫彻拔都儿从史万户夺其马及
粮橐二万。淮东平，入朝。十四年，从讨叛人只里瓦丁
于怀剌合都，改宣武将军、滁州路总管府达鲁花赤。
十七年，率其子脱欢、孙麻兀入见，奏曰：“臣老矣，幸主
上怜之。”帝命以脱欢为宣武将军、管军总管，佩金符；
麻兀为滁州路总管府达鲁花赤。其后，脱欢以征倭
功，授明威将军、滁州万户府达鲁花赤，升昭勇大将
军、《征行军万户府》达鲁花赤，佩三珠虎符。又以征瓜
哇功，升昭毅大将军，镇守无为，滁州万户府达鲁花
赤。次子《锁住》袭其职。